ગુજરાતી સમાચાર: લોકડાઉનને કારણે બેંકોની હાલત ટાઈટ,25-50 અબજ ડોલરની મુડીની તાત્કાલિક જરુર | Banking System Needs 25 To 50 Billion Usd Amid Fear Of Increasing Npa Due To Lockdown - Economy Finance | I Am Gujarat
Gujarati News Economy & Finance લોકડાઉનને કારણે બેંકોની હાલત ટાઈટ,25-50 અબજ ડોલરની મુડીની તાત્કાલિક જરુર
Published: May 28, 2020 12:58 pm IST
સલોની શુક્લા/જોએલ રેબેલો, મુંબઈ: કેટલીક બેન્કોમાં તરલતાનો અભાવ છે ત્યારે સ્ટ્રેસ ટેસ્ટ મુજબ ભારતની બેન્કિંગ સિસ્ટમને 25-50 અબજ ડોલર મૂડીની જરૂર પડશે. ખાસ કરીને બેન્કોની NPAમાં 2-6 ટકા વૃદ્ધિની આશંકાને પગલે એસેટની ગુણવત્તા પર દબાણ વધવાનો અંદાજ છે.
સરકારે ચાલુ વર્ષે મૂડી નહીં ફાળવી હોવાના કારણે PSU બેન્કો માટે સ્થિતિ વધુ મુશ્કેલ છે. સરકારી બેન્કો હવે ભંડોળ એકત્ર કરવાનો વિકલ્પ ચકાસી રહી છે. એનાલિસ્ટ્સના જણાવ્યા અનુસાર PSU બેન્કોનો ભાવ બૂક વેલ્યૂની તુલનામાં 0.2-0.6 ગણા ડિસ્કાઉન્ટે ચાલતો હોવાથી તેમના માટે ભંડોળ એકત્ર કરવાનું મુશ્કેલ બનશે.
ફિચ રેટિંગ્સના ડિરેક્ટર (ફાઇનાન્શિયલ ઇન્સ્ટિટ્યૂશન્સ) સાસ્વત ગુહાએ જણાવ્યું હતું કે, "કોવિડ પહેલાં સૌથી મુશ્કેલ સમયની ધારણાએ પણ બેન્કોની મૂડી જરૂરિયાત (બે વર્ષ માટે) 50 અબજ ડોલર હોવાનો અંદાજ હતો. જોકે, હવે વૃદ્ધિમાં ઘટાડો અને એસેટની ગુણવત્તામાં ખરાબીની આશંકાથી આ આંકડો ઊંચો રહેવાની શક્યતા છે. દરેક બેન્કના ધિરાણને આધારે નોન-પરફોર્મિંગ લોનનું પ્રમાણ પણ 2-6 ટકાની રેન્જમાં વધવાનો અંદાજ છે."
ક્રેડિટ સુઇસના અંદાજ પ્રમાણે ભારતના બેન્કિંગ સેક્ટરને 20 અબજ ડોલર મૂડીની જરૂરિયાત છે. જેમાંથી PSU બેન્કોને 13 અબજ ડોલરની જરૂર ઊભી થશે. ક્રેડિટ સુઇસે જણાવ્યું હતું કે, જોખમમાં વૃદ્ધિ અને રેટિંગ ડાઉનગ્રેડ વધવાને કારણે 2020-'21માં ભારતીય બેન્કોની એસેટ ગુણવત્તા પર દબાણ વધશે. લાંબા લોકડાઉન અને મોરેટોરિયમ વધવાને કારણે બ્રોકરેજે ક્રેડિટ કોસ્ટના અંદાજમાં 20થી 60 ટકા વધારો કર્યો છે.
ખાનગી બેન્કો તો સ્થિતિને પહોંચી વળશે, પણ PSU બેન્કોની સરકાર પર નિર્ભરતા વધશે. ક્રેડિટ સુઇસે જણાવ્યું હતું કે, "ખાનગી બેન્કોની ટિયર-1 મૂડી 13 ટકાના સ્તરે છે, જે સંતોષકારક છે. ઉપરાંત, જોગવાઈ પહેલાં તેમની મજબૂત નફાકારકતા 4 ટકાના વધારાના ધિરાણખર્ચને વેઠવા પૂરતી છે. SBI દ્વારા ઇન્શ્યોરન્સ સબસિડિયરીના 30 ટકા હિસ્સાનું વેચાણ તેની 50 ટકા મૂડી જરૂરિયાતને આવરી લેશે."
ટેક્સની આવકમાં મોટા ઘટાડાને કારણે કેન્દ્ર સરકારની રાજકોષીય સ્થિતિ અત્યારે દબાણમાં છે અને કોરોનાને કારણે ખર્ચની વધેલી જવાબદારીને પહોંચી વળવા સરકારે સમગ્ર વર્ષની ઋણ યોજનામાં લગભગ 50 ટકા વધારો કરવાની ફરજ પડી છે.
નિષ્ણાતોના જણાવ્યા અનુસાર આ પગલાથી રાજકોષીય ખાધ 3.5 ટકાના અગાઉના ટાર્ગેટથી વધીને 5.5 ટકા થશે. PSU બેન્કના એક અધિકારીએ જણાવ્યું હતું કે, "સરકારે PSU બેન્કોને ભંડોળની રીતે આત્મનિર્ભર બનવાનો નિર્દેશ અગાઉ કરેલો જ છે. જોકે, અત્યારની સ્થિતિને જોતાં બેન્કો માટે આ કામ મુશ્કેલ રહેશે." ઉલ્લેખનીય છે કે, સરકારે 2020-'21 માટે PSU બેન્કોના મૂડીકરણની કોઈ યોજના જાહેર કરી નથી. જોકે, અત્યારની કટોકટીને કારણે તેમાં ફેરફાર થવાની શક્યતા છે.